የመንግሥት ሠራተኞች ከሚያዝያ ጀምሮ ቀደም ብሎ በተሻሻለው ደመወዝ እንደሚከፈላቸው ቢሮው አስታወቀ፡፡
የአማራ ክልል ገንዘብና ኢኮኖሚ ትብብር ቢሮ በተስተካከለው የእኩል ሥራ እኩል ክፍያ (ጂ ኤ ጂ) መሠረት ከሚያዝያ ጀምሮ ደመወዝ እንደሚከፍል አስታውቋል፡፡የቢሮው ኃላፊ ዶክተር ጥላሁን መሐሪ ለአብመድ እንደገለጹት የፌዴራል ሲቪል ሰርቪስ ኮሚሽን ከሐምሌ 1/2011 ዓ.ም ጀምሮ የመንግሥት ሠራተኞች በጂ ኤ ጂ መሠረት ደመወዝ እንዲከፈላቸው ደብዳቤ ጽፏል፤ ነገር ግን በጀቱ በወቅቱ ከገንዘብ ሚኒስቴር ባለመለቀቁ ደመወዙ ሳይከፈል ቆይቷል፡፡የክልሉ መንግሥት ለመምህራንና ለመንግሥት ሠራተኞች 7 ነጥብ 5 ቢሊዮን ብር በጀት ጠይቆ ክፍያ ለመፈጸም ምላሽ ሲጠባበቅ እንደቆየም ዶክተር ጥላሁን አስታውቀዋል፡፡ በመሆኑም ከትናንት ሚያዝያ 30/2012 ዓ.ም ጀምሮ ከሚያዝያ እስከ ሰኔ ያሉ የሦስት ወራት በጀት ስለተለቀቀለት የሚያዝያ ወርን በመልሶ ክፍያ፣ ከግንቦት ጀምሮ ደግሞ በተስተካከለው ደመወዝ መክፈል እንደሚጀመር ነው ቢሮ ኃላፊው የገለጹት፡፡